На основу члана 17. Закона о Савјету министара Босне и Херцеговине ("Службени гласник БиХ", бр. 30/03, 42/03, 81/06, 76/07, 81/07, 94/07 и 24/08) и члана 3. Одлуке о усвајању Политике софтвера у институцијама Босне и Херцеговине ("Службени гласник БиХ", број 88/07), на приједлог Министарства комуникација и транспорта Босне и Херцеговине, Савјет министара Босне и Херцеговине, на 9. сједници одржаној 18. јуна 2020. године и 3. сједници одржаној 23. фебруара 2023. године, донио је

**ОДЛУКУ**
**О УСВАЈАЊУ ДОКУМЕНТА О ТЕХНИЧКО-ТЕХНОЛОШКОМ И СОФТВЕРСКОМ СТАНДАРДУ ЗА РАДНУ СТАНИЦУ У ИНСТИТУЦИЈАМА БОСНЕ И ХЕРЦЕГОВИНЕ**

**Члан 1.**
**(Предмет Одлуке)**

Овом одлуком усваја се Документ о техничко-технолошком и софтверском стандарду за радну станицу у институцијама Босне и Херцеговине (у даљњем тексту: Документ) који је дио ове одлуке.

**Члан 2.**
**(Дјелокруг примјене)**

Документ из члана 1. ове одлуке примјењује се у свим институцијама Босне и Херцеговине.

**Члан 3.**
**(Престанак важења)**

Ступањем на снагу ове одлуке престаје да важи Одлука о усвајању Документа о техничко-технолошком и софтверском стандарду за радну станицу у институцијама Босне и Херцеговине ("Службени гласник БиХ", број 27/14).

**Члан 4.**
**(Ступање на снагу)**

Одлука ступа на снагу даном доношења и објављује се у "Службеном гласнику БиХ".

СМ број 132/20
18. јуна 2020. године
Сарајево
 Предсједавајући
 Савјета министара БиХ
 Др **Зоран Тегелтија**, с. р.

**ДОКУМЕНТ О ТЕХНИЧКО-ТЕХНОЛОШКОМ И СОФТВЕРСКОМ СТАНДАРДУ ЗА РАДНУ СТАНИЦУ У ИНСТИТУЦИЈАМА БОСНЕ И ХЕРЦЕГОВИНЕ**

1. **Предмет Документа**

Документ о техничко**-**технолошком и софтверском стандарду за радну станицу у институцијама Босне и Херцеговине (у даљем тексту: институције) дефинише минималне техничко**-**технолошке и софтверске захтјеве за стандардизацију радних станица које су у употреби у институцијама Босне и Херцеговине.

Усвајањем овог документа о техничко-технолошком и софтверском стандарду за радну станицу у институцијама Босне и Херцеговине (у даљем тексту: Документ) институције се обавезују на стандардизацију радних станица када су у питању хардвер и софтвер. Документом се одређују и смјернице за набавку рачунарске опреме и рачунарског оперативног система и минимум апликативих програма који морају бити инсталирани на радној станици, дефинишу се и почетне минималне перформансе за различите типове радних станица те се прописује поступак приликом одређивања минималних рачунарских перформанси приликом будућих набавки рачунарске опреме.

1. **Значење појединих појмова**

Изрази употријебљени у овом документу имају сљедеће значење:

**„Хардвер“** је материјална основа информационог система, у коју убрајамо: рачунар, улазно**-**излазне уређаје, уређаје за пренос података на даљину и осталу опрему неопходну за обраду, приказ, размјену и дијељење података;

**„Информација”** је резултат обраде, манипулације, организовања и интерпретације података који дају одређено знање примаоцу;

**„Информациони систем”** представља систем за прикупљање, обраду, пренос, похрану и дистрибуцију информација те их чини доступним и употребљивим;

**„Информационо-комуникационе технологије (ИКТ)”** представљају скуп информационих технологија које се користе у процесу прикупљања, одабира, обраде, преноса, верификације, складиштења, приказа, објављивања и дијељења информација у процесима комуникације, код којих су јасно раздвојене компоненте информације и комуникације;

**„Интернет”** је глобална рачунарска мрежа, сачињена од великог броја међусобно повезаних рачунарских мрежа и уређаја, која омогућава размјену података између рачунара;

**„Институције Босне и Херцеговине”** су Савјет министара Босне и Херцеговине, све агенције, дирекције те остале институције које су основали Савјет министара Босне и Херцеговине и Парламентарна скупштине Босне и Херцеговине, а у складу са Законом о управи и Законом о министарствима и другим органима управе Босне и Херцеговине;

**„Преносни рачунар”** је персонални рачунар релативно малих димензија, лако преносив, чија је тежина обично у распону од 1 до 6 kg, у зависности од величине, материјала и других конструктивних компоненти. Преносни рачунар у истом кућишту обједињује типичне компоненте персоналног рачунара, укључујући екран, тастатуру, показивачки уређај и звучнике, а за напајање користи пуњиву батерију која омогућава да рачунар ради више часова без напајања из електричне мреже;

**„Радна станица”** подразумијева десктоп, лаптоп или други рачунар којим се служе корисници система у сврху ефикаснијег и бржег обављања свакодневних радних задатака те у сврху комуникације и размјене података;

**„Софтвер”** представља уређени скуп наредби које служе за управљање радом рачунара, као и за рјешавање одређеног задатка помоћу рачунара.

1. **Врсте радних станица**

Радне станице које се могу набављати и користити у институцијама, на основу функција које користе, подијељене су у пет основних категорија:

1. стандардна канцеларијска радна станица;

б) побољшана канцеларијска радна станица;

ц) напредна канцеларијска радна станица;

д) мобилна радна станица;

е) напредна мобилна радна станица.

1. **Стандардна канцеларијска радна станица**

На сваког државног службеника и запосленика у институцијама, који у свом раду користе рачунарску опрему, минимално се распоређује по једна стандардна канцеларијска радна станица (у даљем тексту: стандардна радна станица), осим у случајевима када пословни захтјеви налажу коришћење друге рачунарске опреме.

Оправдање за коришћење друге рачунарске опреме, осим стандардне радне станице, између осталог, може да укључује:

1. коришћење мобилне рачунарске опреме за ефикасно обављање пословних захтјева, а који се односе на службена путовања и састанке на којим се исказује потреба за таквом опремом;
2. коришћење мобилне радне станице за ефикасно обављање пословних захтјева из области ИКТ**-**а када су у питању ефикасна администрација и одржавање информационих система и рачунарске опреме;
3. када крајњи корисник обавља сложене пословне функције (на примјер, велике статистичке анализе, графички захтјевне апликације или велике финансијске прорачуне) које захтијевају висок степен процесирања на локалној радној станици.
4. **Побољшана канцеларијска радна станица**

Побољшана канцеларијска радна станица (у даљем тексту: побољшана радна станица) додјељује се крајњем кориснику само у случају када стандардна канцеларијска радна станица не подржава пословне функције које изводи крајњи корисник. Побољшана радна станица подржава апликације за канцеларијску продуктивност као што су e**-**mail, обрада текста, прорачунске табеле, интернет апликација, представљања, прегледање PDF докумената и графичких слика. Додатне функције укључују: развој пословних програма, управљање пројектима, статистичку анализу, столно издаваштво, мултимедијални развој, базе података.

1. **Напредна канцеларијска радна станица**

Напредна канцеларијска радна станица (у даљем тексту: напредна радна станица) додјељује се крајњем кориснику само у случају када стандардна радна станица или побољшана радна станица не подржава пословне функције које изводи крајњи корисник. Напредна радна станица је конфигурисана тако да подржава „high**-**end“ апликације и напредне графике и способности потребне за моделирање просторних информационих система (GIS), софтверски дизајн и развој или инжињерске апликације. Овај модел рачунарске платформе намијењен је стручњацима за операције и функције које захтијевају велику процесорску снагу и велику количину радне меморије на локалној радној станици.

1. **Мобилна радна станица**

Мобилна радна станица додјељује се крајњем кориснику у случајевима када остале канцеларијске радне станице не подржавају, односно не могу извршити редовне пословне функције које се изводе приликом службених путовања, рада на терену и/или одржавања континуитета пословања крајњег корисника. Мобилна радна станица подржава апликације за канцеларијску продуктивност као што су e**-**mail, обрада текста, прорачунске табеле, интернет апликације, представљања и прегледање PDF докумената и графичких слика. Додатне функције могу укључивати: развој пословних програма, управљање пројектима, статистичку анализу, столно издаваштво, мултимедијални развој, базе података.

На основу пословних потреба, додатни спољни уређаји, као што је DVD уређај, могу се додати у основну хардверску конфигурацију.

1. **Напредна мобилна радна станица**

Напредне мобилне радне станице може користити крајњи корисник у случајевима када различите канцеларијске радне станице не подржавају пословне функције које се изводе због редовних службених путовања, рада на терену и/или континуитета у пословању.

Напредна мобилна радна станица конфигурисана је тако да подржава „high**-**end“ апликације и напредне графике и карактеристике потребне за моделирање просторних информационих система (GIS), софтверски дизајн и развој или сложене инжењерске апликације које подразумијевају одржавање, надгледање и развој информационих система. Овај модел рачунарске платформе намијењен је стручњацима за предмете који захтијевају највишу процесорску снагу на мобилној радној станици.

На основу пословних потреба, додатни спољни уређаји, као што је DVD уређај, могу се додати у основну хардверску конфигурацију.

1. **Остале хардверске компоненте**

Спољне компоненте радне станице основног нивоа, као што су монитор, тастатура и звучници, могу се обезбиједити кроз поновну употребу постојећих залиха. На основу пословних потреба, додатни унутрашњи и/или спољни уређаји, као што је DVD уређај, могу се додати у основну хардверску конфигурацију. Препоручује се интегрисана употреба графичких и звучних уређаја, осим у изузетним околностима када овакав вид хардверске конфигурације не задовољава потребе за извршавање конкретних радних задатака.

1. **Реализација**

Све радне станице у институцијама морају да задовољавају минималне техничке захтјеве када је у питању хардвер, а који се односе на процесор, радну меморију, тврди диск, екстерне прикључке, монитор, тастатуру и рачунарски миш.

Уколико радна станица не задовољава минималне техничке карактеристике када је у питању хардвер, иста се предлаже за отпис и замјењује се радном станицом која испуњава тражене техничке карактеристике.

Набавка радних станица врши се у складу са важећим законским прописима.

Поред задовољавања минималних техничких захтјева, један од услова за набавку радних станица јесте тај да морају имати најмање двогодишњу гаранцију испоручиоца, као и обезбијеђене резервне дијелове минимално пет година од датума испоруке.

Министарство комуникација и транспорта Босне и Херцеговине на својој службеној интернетској страници у децембру текуће године за наредну годину објављује минималне и максималне хардверске карактеристике, брзину и број физичких језгри процесора, капацитет радне меморије, капацитет тврдог диска, екстерни прикључак, величину монитора, за сваку врсту радне станице на за то прописаном обрасцу, на основу којих ће институције Босне и Херцеговине набављати рачунарску опрему. Одабир типа десктопа и мобилне радне станице приликом њихове набавке ради се на основу потреба запослених.

У складу са пословним захтјевима дефинисаним систематизацијом послова и радних задатака у институцијама, приједлог расподјеле радних станица у институцијама врши сектор/одсјек задужен за информационо**-**комуникационе технологије, односно квалификовано особље из области информационо**-**комуникационих технологија. Изузетак чине институције које немају сектор/одсјек задужен за информационо-комуникационе технологије, односно квалификовано особље из области информационо**-**комуникационих технологија, гдје приједлог расподјеле радних станица обављају руководећи државни службеници које овласти руководилац институције.

1. **Замјена радне станице**

Конфигурациони захтјеви за сваку радну станицу ажурирају се на годишњем нивоу на основу комерцијално доступних технологија које се нуде на тржишту.

Препоручени рок употребе за сваки тип радне станице приказан је у сљедећој табели:

|  |  |
| --- | --- |
| **Врсте радних станица** | **Препоручени рок употребе** |
| Стандардна радна станица  |  7 година |
| Побољшана радна станица  |  7 година |
| Напредна радна станица  |  8 година |
| Мобилна радна станица  |  7 година |
| Напредна мобилна радна станица |  8 година |

1. **Софтвер**

Оперативни системи и апликативни софтвер који се користи на радним станицама у институцијама мора бити лиценциран или бесплатан. Оперативни системи и апликативни програми на радним станицама могу бити на било којем језику који је у званичној употреби у Босни и Херцеговини и на енглеском језику.

1. **Оперативни систем**

Радне станице у институцијама опремљене су оперативним системом набављеним на основу уговора са овлашћеном уговорном корпорацијом (у даљем тексту: корпорација), осим у случајевима када такав оперативни систем не може да одговори захтјевима који су постављени за извршавање одређених пословних процеса и апликација, за чије коришћење одобрење доноси менаџмент институције.

Оперативни системи користе се све до датума до када корпорација за њих обезбјеђује системску подршку. Није дозвољено коришћење оперативних система за које корпорација не даје системску подршку. Када корпорација објави да више неће подржавати одређени сервисни пакет (Service Pack - SP) или верзију оперативног система, она мора бити уклоњена са радних станица најкасније 60 дана прије завршетка системске подршке. Сваки нови сервисни пакет за одређени оперативни систем који корпорација званично објави мора бити примијењен у најкраћем могућем року. Оперативни систем мора бити надограђен најновијим сервисним пакетом или мора бити уклоњен из мреже.

Критичне безбједносне закрпе примјењује се одмах након тестирања, али не више од седам дана након објављивања. Одговорно лице институције задужено за информатичко-техничку подршку мора скенирати минимално једном мјесечно инсталиран оперативни систем на радним станицама како би се обезбиједило редовно ажурирање оперативног система, осим у случајевима када се ажурирање оперативног система врши аутоматски.

1. **Апликативни софтвер**

Свака радна станица која се користи у институцијама треба да има инсталиран апликативни софтвер за: обраду текста, табела, презентација, размјену података путем електронске поште (e-mail) и сл., преглед докумената у PDF формату, компресију и декомпресију података, преглед фотографија и видео-записа, преглед интернетских страница и антивирусну заштиту. Препоручује се да институције користе задњу верзију апликативног софтвера предвиђеног за инсталацију на радним станицама корисника.

1. **Апликативни софтвер специјалне намјене**

Корисничке радне станице могу да буду опремљене и апликативним софтвером за специјалне намјене, као и апликативним софтвером који не чини дио обавезног софтвера за радну станицу, уколико се за истим укаже потреба у обављању радних задатака институције. Одобрење за инсталацију и начин инсталације апликативног софтвера специјалне намјене треба бити регулисано интерном процедуром коју доноси институција.

**Прилог 1**

|  |
| --- |
| **Минималне и максималне хардверске карактеристике на основу којих Институције Босне и Херцеговине могу набављати радне станице за 20\_\_. г.(Документ о техничко-технолошком и софтверском стандарду за радну станицу у Институцијама Босне и Херцеговине („Сл.гл. БиХ“ број 45/20 i 24/23))** |
|   |   |   | **Врста канцеларијске радне станице** |
|   |  |  | **Стандардна** | **Побољшана** | **Напредна** | **Мобилна** | **Напредна мобилна** |
|   |   |   | *мин* | *макс* | *мин* | *макс* | *мин* | *макс* | *мин* | *макс* | *мин* | *макс* |
| 1 | **Процесор (енг. Processor)** | *Број физичких језгри* |   |   |   |   |   |   |   |   |   |   |
| *Брзина* |   |   |   |   |   |   |   |   |   |   |
| *Cache меморија* |   |   |   |   |   |   |   |   |   |   |
|   |
| 2 | **Меморија (енг. Memory)** | *Капацитет* |   |   |   |   |   |   |   |   |   |   |
|   |
| 3 | **Тврди диск (енг. Hard Drive)** | *Капацитет* |   |   |   |   |   |   |   |   |   |   |
|   |
| 4 | **Прикључци (енг. Ports)** |   |   |   |   |   |   |   |   |   |   |
|   |
| 5 | **Монитор (енг. Monitor)** | *Дијагонална екрана* |   |   |   |   |   |   |   |   |   |   |